葛仙山
作者：熊克
朝代：宋

paragraphs: 秋風吹我衣，秋水洗我心。
乘風直上葛仙頂，仙家樓閣烟霞深。
蓬萊何曾弱水隔，兜率有天纔咫尺。
等閑拍手倚闌干，驚起蛟龍移窟澤。
試劍石老蒼苔封，洗藥池在丹砂紅。
老仙騎鶴去未還，投崖何處尋遺蹤。
霏霏濛濛天欲霜，神州萬里何茫茫。
昆明水淺劫灰冷，幾見東海成田桑。
洞簫吹斷月滿堂，夢中恍惚侍玉皇。
覺來兩袖携天香，是非憂樂俱兩忘。
驂騏麟，翳鳳凰，得與爾，高翱翔。
仙翁一笑白雲上，贈我長房青竹杖。
明朝去向葛溪濱，莫遣風雷驚世人。